L-UE hija impenjata favur l-implimentazzjoni sħiħa tal-ftehim nukleari mal-Iran. 1. Il-Pjan ta' Azzjoni Komprensiv Konġunt (PAKK), il-quċċata ta' 12-il sena ta' diplomazija ffaċilitata mill-UE, approvat b'mod unanimu bir-Riżoluzzjoni 2231 tal-Kunsill tas-Sigurtà tan-NU, huwa element ewlieni tal-arkitettura globali ta' nonproliferazzjoni nukleari u huwa kruċjali għas-sigurtà tar-reġjun. L-implimentazzjoni b'suċċess tiegħu tkompli tiżgura li l-programm nukleari tal-Iran jibqa' esklużivament paċifiku. L-UE tissottolinja li l-Aġenzija Internazzjonali tal-Enerġija Atomika vverifikat tmien darbiet li l-Iran qed jimplimenta l-impenji kollha tiegħu relatati man-nukleari skont sistema ta' monitoraġġ strett u komprensiv. 2. L-UE hija impenjata għall-implimentazzjoni sħiħa u effettiva kontinwa tal-partijiet kollha tal-PAKK. L-UE tissottolinja li t-tneħħija ta' sanzjonijiet relatati man-nukleari għandha impatt pożittiv fuq ir-relazzjonijiet kummerċjali u ekonomiċi mal-Iran inkluż benefiċċji għall-poplu Iranjan. Hija ssaħħaħ il-kooperazzjoni u tippermetti djalogu kontinwu mal-Iran. 3. L-Unjoni Ewropea tikkunsidra d-deċiżjoni tal-President Trump li ma tiċċertifikax il-konformità tal-Iran mal-Pjan ta' Azzjoni Komprensiv Konġunt (PAKK) bħala waħda fil-kuntest ta' proċess intern tal-Istati Uniti. L-UE tħeġġeġ lill-Istati Uniti biex iżomm l-impenn tiegħu lill-PAKK u jikkunsidra l-implikazzjonijiet għas-sigurtà tal-Istati Uniti, is-sħab tiegħu u r-reġjun qabel ma jieħu passi ulterjuri. 4. Filwaqt li l-UE tesprimi t-tħassib tagħha relatat ma' missili ballistiċi u tensjonijiet dejjem akbar fir-reġjun, ittenni l-ħtieġa li dawn jiġu indirizzati barra l-PAKK, fil-formati u l-fora rilevanti. L-UE tinsab lesta li tippromwovi u tappoġġa b'mod attiv inizjattivi biex jiġi żgurat ambjent reġjonali aktar stabbli, paċifiku u sigur. 5. Fi żmien ta' theddid nukleari akut l-UE hija determinata li tippreserva l-PAKK bħala pilastru ewlieni tal-arkitettura internazzjonali ta' nonproliferazzjoni. Il-Pajjiżi Kandidati t-Turkija, l-Eks Repubblika Jugoslava tal-Maċedonja*, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna u r-Repubblika tal-Moldova jallinjaw ruħhom ma' din id-dikjarazzjoni. * - L-Eks Repubblika Jugoslava tal-Maċedonja, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni. Pjan ta' Azzjoni Komprensiv Konġunt u miżuri restrittivi (informazzjoni ġenerali) Ara l-paġna tal-laqgħa